b'\n_START_ARTICLE_\nTrgovska hi\xc5\xa1a v \xc5\xa0i\xc5\xa1ki\n_START_SECTION_\nZasnova\n_START_PARAGRAPH_\nTrgovsko hi\xc5\xa1o oz. Trgovsko hi\xc5\xa1o Komunalnega centra v \xc5\xa0i\xc5\xa1ki (objekt B) je bila zgrajena v letih 1960-64 po na\xc4\x8drtih arhitekta Milo\xc5\xa1a Bon\xc4\x8da._NEWLINE_Prvotno sta bili na\xc4\x8drtovani dve trgovski hi\xc5\xa1i, od katerih je bila zgrajena le ena. Sama zgradba je zasnovana kot \xc2\xbbkot izrazito linearen in prosojen objekt, ki sledi modernisti\xc4\x8dnim idejam pretoka prostora \xe2\x80\x93 zastekljeni obod ponuja vizualno povezavo trga in mestne vpadnice\xc2\xab, pri \xc4\x8demer \xc2\xbbje \xc4\x8dlenjena na \xc5\xa1tiri dele, ki jih zdru\xc5\xbeuje poudarjen stre\xc5\xa1ni venec\xc2\xab. \xc4\x8clenitve med deli predstavljajo \xc2\xbbvhod, obe\xc5\xa1eno kro\xc5\xbeno stopni\xc5\xa1\xc4\x8de in servisni blok\xc2\xab, pri \xc4\x8demer ima vsak izmed \xc5\xa1tirih delov lastno (skladi\xc5\xa1\xc4\x8dno) klet, pritli\xc4\x8dje ter nadstopje. Na skrajnem zahodu zgradbe (v nadstopju) se nahaja balkon, ki se razprostira proti trgu. Arhitekturno je zgradba pomembna zaradi: \xc2\xbb\xc5\xa1ir\xc5\xa1e urbanisti\xc4\x8dne ureditve, subtilne vertikalne in horizontalne \xc4\x8dlenitve fasadnega pla\xc5\xa1\xc4\x8da in obdelave strehe oz. venca objekta\xc2\xab._NEWLINE_Bon\xc4\x8da je za to zgradbo leta 1964 prejel nagrado Pre\xc5\xa1ernovega sklada in nagrado Zveze arhitektov Jugoslavije._NEWLINE_Leta 2007 je bila hi\xc5\xa1a (oz. paviljon) razgla\xc5\xa1\xc4\x8dena za kulturni spomenik lokalnega pomena._NEWLINE_Trenutno stanje zgradbe ni najbolj\xc5\xa1e, saj je bila nestrokovno in nestilsko prenovljena oz. obnovljena v dolo\xc4\x8denih elementih.\n_START_SECTION_\nZanimivosti\n_START_PARAGRAPH_\nV neposredni bli\xc5\xbeini se nahaja tudi Bonboniera, delo istega avtorja.'